જેમની પર સતત પ્રભુકૃપા અને સંતકૃપા વરસી છે. જેમણે સતત દિવ્યાનંદને ભોગવી માયિક સુખોનો ત્યાગ કરી હરિવરમાં હેત કર્યું હતું. જેમની પરમ સમૃદ્ધિનાં દિવ્ય વિચાર બીજો આજે પણ તેમની પરંપરામાં જોવા મળે છે. તે હરિશર્મા ઉમરેઠ ગામના વતની હતા. તેમના પિતાશ્રીનું નામ ઘેલાભાઈ હતું. તેઓ પૂર્વ જન્મના બલિષ્ઠ સંસ્કાર વાળા શુદ્ધ મુમુક્ષુ હતા. બાળવયથી જ તપ-ત્યાગ, ધર્મ નિયમ પાળી પ્રભુની ભક્તિ કરતા. કોઈ પવિત્ર સંત-મહાત્મા મળે તેનાં દર્શન સેવા સમાગમ કરતા હતા. ને સતત પ્રભુ મિલનની આશ રાખતા.